




PARLAMENTUL ROMÂNIEI

CAMERA DEPUTAŢILOR
	Comisia juridică,

de disciplină şi imunităţi

      
	
	Bucureşti, 8.06.2016
Nr.4c-11/625/2016   

Pl x - 216/2016


BIROULUI  PERMANENT 

AL

CAMEREI DEPUTAŢILOR

Vă înaintăm  alăturat  raportul  asupra propunerii legislative pentru modificarea alin.(2), (3) şi (5) ale art.5 din Legea nr.208 din 20 iulie 2015 privind alegerea Senatului şi a Camerei Deputaţilor, precum şi pentru organizarea şi funcţionarea Autorităţii Electorale Permanente, trimisă spre dezbatere, în fond, Comisiei juridice, de disciplină şi imunităţi,  cu adresa  nr. Pl – x 216  din  26  aprilie 2016 şi înregistrată cu nr.4c-11/625 din 27 aprilie 2016.
În raport de obiectul şi conţinutul său, iniţiativa legislativă face parte din categoria legilor organice.

	PREŞEDINTE,

Bogdan Liviu CIUCĂ






PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 

DE DISCIPLINĂ ŞI IMUNITĂŢI
	                       Bucureşti, 8.06.2016

                       Nr.4c-11/625/2016   

        Pl x - 216/2016


     RAPORT 
asupra propunerii legislative pentru modificarea alin.(2), (3) şi (5) ale art.5 din Legea nr.208 din 20 iulie 2015 privind alegerea Senatului şi a Camerei Deputaţilor, precum şi pentru organizarea şi funcţionarea Autorităţii Electorale Permanente
În temeiul dispoziţiilor art.95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere în fond, cu propunerea legislativă pentru modificarea alin.(2), (3) şi (5) ale art.5 din Legea nr.208 din 20 iulie 2015 privind alegerea Senatului şi a Camerei Deputaţilor, precum şi pentru organizarea şi funcţionarea Autorităţii Electorale Permanente, trimisă cu adresa nr. Pl - x 216 din 26 aprilie 2016 şi înregistrată cu nr.4c-11/625 din 27 aprilie 2016.

Senatul în calitate de primă Cameră sesizată a respins iniţiativa legislativă în şedinţa din 19 aprilie 2016.
Potrivit prevederilor art. 75 din Constituţia României, republicată, şi ale art.92 alin. (9) pct. 2, din Regulamentul Camerei Deputaţilor, republicat, Camera Deputaţilor este Cameră decizională. 
Consiliul Legislativ a avizat favorabil iniţiativa legislativă, conform avizului nr.1325 din 16 decembrie 2015.
Comisia pentru drepturile omului, culte şi problemele minorităţilor naţionale a avizat negativ iniţiativa legislativă în şedinţa din 10 mai 2016.
Guvernul prin punctul de vedere transmis cu adresa nr.39/14 ianuarie 2016 lasă la latitudinea Parlamentului decizia asupra oportunităţii adoptării acestei propuneri legislative.
Propunerea legislativă are ca obiect de reglementare modificarea Legii nr.208/2015, în sensul majorării normei de reprezentare pentru deputaţi de la 73.000 la 101.000 locuitori, respectiv pentru senatori de la 168.000 la 203.000 locuitori, precum şi în sensul reducerii numărului mandatelor de deputat dintr-o circumscripţie electorală de la 4, cât prevede legea în prezent, la 3.
În conformitate cu prevederile art.61 din Regulamentul Camerei Deputaţilor, republicat, membrii Comisiei juridice, de disciplină şi imunităţi au examinat această iniţiativă legislativă în şedinţa din 8 iunie 2016. 
În urma examinării iniţiativei legislative, a expunerii de motive, a avizului Consiliului Legislativ, a punctului de vedere al Guvernului, precum şi a opiniilor exprimate, membrii Comisiei au hotărât, cu unanimitate de voturi, respingerea propunerii legislative pentru modificarea alin. (2), (3) şi (5) ale art.5 din Legea nr.208 din 20 iulie 2015 privind alegerea Senatului şi a Camerei Deputaţilor, precum şi pentru organizarea şi funcţionarea Autorităţii Electorale Permanente.
În raport cu obiectul şi conţinutul său, iniţiativa legislativă face parte din categoria legilor organice. 

PREŞEDINTE,                              SECRETAR,

       Bogdan Liviu CIUCĂ               Sorin Constantin STRAGEA
	Consilier parlamentar,

Silvia Olaru

